和謝齊解元見惠
作者：王洋
朝代：宋

paragraphs: 楚東六邑多秀民，其間達者海內聞。
恨我眼闇不識真，客舍道傍初見君。
徴君當以文章顯，照眼青錢充萬選。
胡爲過我誤淮揚，山徑蹊荒費鉏剪。
龍鍾野老安用哉，偶隨江上浮鷗來。
簿書魚鳥少閑暇，賦斂戶口煩徴催。
君今蹉跎壯非少，隴首棲遲雜長嘯。
上書自薦莫崢嶸，直氣如虹亦奇峭。
詩書滿腹燈火勤，勿言此道非由人。
雪霜不厭松骨老，桃李自與春風新。
短書御袖懷珍具，文字天成絕斤斧。
一鳴行即駕雷車，萬卷它年勞電母。
北窗紋簟清如水，青蠅側翅如畏刑。
側身甘旨寢疾愈，負我此腹何由靈。
身世浮雲不留處，書生白首談堯禹。
書窗行几幸虛閑，過我蕭蕭聽夜雨。